|  |  |
| --- | --- |
| ujmegye | Hajdú-Bihar Vármegye Önkormányzata  Közgyűlése |

|  |  |
| --- | --- |
| **KÖZGYŰLÉSI ELŐTERJESZTÉS** | **6.** |

|  |  |
| --- | --- |
| **Előterjesztő:** | Pajna Zoltán, a Közgyűlés elnöke |
| **Tárgy:** | Új tag bevonása a TOP\_Plusz-6.1.4-23-HB2-2024-00001 azonosítószámú „Aktív turizmus fejlesztése Hajdú-Bihar Vármegyében” című projektet megvalósító konzorciumba |
| **Készítette:** | Nemes Péter |
| **Véleményező bizottságok:** | Fejlesztési, Tervezési és Stratégiai Bizottság  Pénzügyi Bizottság |

**Tisztelt Közgyűlés!**

A közgyűlés 34/2024. (VII. 1.) határozatával döntött a TOP\_Plusz-6.1.4-23 kódszámú, „Aktív turizmus fejlesztése” tárgyú felhívásra történő pályázat benyújtásáról az Aktív- és Ökoturisztikai Fejlesztési Központ Nonprofit Kft.-vel és a Hortobágyi Nemzeti Park Igazgatóságával konzorciumban.

A pályázat benyújtása 2024. augusztus 22. napján „Aktív turizmus fejlesztése Hajdú-Bihar Vármegyében” címmel, TOP\_PLUSZ-6.1.4-23-HB2-2024-00001 azonosítószámmal megtörtént és azt az Irányító Hatóság 2025. január 09. napján támogatásban részesítette. A kapcsolódó támogatási szerződéskötés jelenleg folyamatban van, mely folyamatnak része a támogatásban részesített projekt megvalósítására vonatkozó konzorciumi együttműködési megállapodás megkötése is a projektben részes partnerek között.

Az állami építési beruházások rendjéről szóló 2023. évi LXIX. törvény (Ábtv.) 14. § (1) bekezdése kimondja, hogy ha európai uniós forrásból finanszírozott projekt keretében állami építési beruházás valósul meg, a minisztériumot konzorciumi szerződés útján konzorciumi tagként a projektbe be kell vonni.

Az Ábtv. 5. § (1) bekezdése értelmében állami építési beruházásnak minősül az olyan építési beruházás, amelynek előkészítéséhez és megvalósításához felhasznált központi költségvetési vagy a nem közvetlen európai uniós forrás mértéke külön-külön vagy együttesen a beruházás becsült értékének ötven százalékát meghaladja, függetlenül attól, hogy az építési beruházás az állam javára valósul-e meg.

A törvényi definíció értelmében tehát, a tárgyi projekt keretében megvalósítani kívánt építési beruházási elemek állami építési beruházásnak minősülnek, ezért a projektbe az állami beruházásokért felelős miniszter által vezetett minisztériumot (jelenleg az Építési és Közlekedési Minisztérium - ÉKM) főszabály szerint be kell vonni.

Az Ábtv. 14. § (1) bekezdése szerint az irányító hatóság a támogatási döntés keretében a támogatási szerződés megkötésének feltételeként előírja a minisztériummal történő konzorciumi szerződés megkötését vagy a minisztérium arról szóló nyilatkozatának bemutatását, hogy a minisztérium nem kíván konzorciumi tagként belépni a projektbe

Az Ábtv. 16. § (5) bekezdése szerint az önkormányzat – állami építési beruházásra vonatkozó, önkormányzat, mint kedvezményezett részére kiállított támogatói okirat vagy az önkormányzattal kötött Támogatási Szerződés hatálybalépését követő 8 napon belül megtett – írásbeli megkeresésére az ÉKM a kézhezvételről számított 15 napon belül nyilatkozik arról, hogy az adott állami építési beruházás építtetőjeként el kíván-e járni.

Az ÉKM iránymutatása szerint, a támogatással összefüggő folyamatok gyorsítása érdekében, a hivatkozott törvényhely alapján lehetőség van arra is, hogy a minisztérium nyilatkozatát az önkormányzat úgymond előzetesen, tehát a támogatási kérelem benyújtását követően, de még a támogatásról való döntést megelőzően beszerezze.

Hajdú-Bihar Vármegye Önkormányzata ezért 2024. október 09. napon megküldte megkeresését, amelyre az Építési és Közlekedési Minisztérium 2024. október 29. napján kelt válaszában jelezte, hogy a projekt megvalósításába konzorciumi tagként kíván belépni, továbbá építtetőként is el kíván járni.

A fentiek alapján a szerződéskötés folyamatában szükséges az Építési és Közlekedési Minisztérium konzorciumi tagként történő bevonása a projektbe, amely alapján a támogatási kérelemben tervezetthez képest a konzorciumi tagok közötti tevékenységek ellátása és az ahhoz kapcsolódó támogatási összeg megoszlása is módosul az alábbiak szerint:

* Hajdú-Bihar Vármegye Önkormányzata, mint konzorciumvezető a projektmenedzsment tevékenységet továbbra is ellátja. Ezen túlmenően az önkormányzatnál tervezett számítógépek vásárlásához kapcsolódó eszközbeszerzés, immateriális javak (a számítógépek működéséhez szükséges szoftverek) beszerzése, a projektet érintő kötelező nyilvánossággal, marketing tevékenységgel és az építési beruházáshoz nem kötődő közbeszerzéssel kapcsolatos feladatok is a konzorciumvezetőnél valósulnak meg. A támogatási összeg jelenleg nem változik.

|  |  |  |
| --- | --- | --- |
| Tag neve | Elszámolható költség | Támogatási összeg |
| Hajdú-Bihar Vármegye Önkormányzata | 418 764 921,- Ft | 418 764 921,- Ft |

* Az Aktív- és Ökoturisztikai Fejlesztési Központ Nonprofit Kft. turisztikai és kommunikációs szakértővel segíti a projektet. A támogatási összeg jelenleg nem változik.

|  |  |  |
| --- | --- | --- |
| Tag neve | Elszámolható költség | Támogatási összeg |
| Aktív- és Ökoturisztikai Fejlesztési Központ Nonprofit Korlátolt Felelősségű Társaság | 20 340 000,- Ft | 20 340 000,- Ft |

* Az Építési és Közlekedési Minisztérium az építési beruházással kapcsolatos feladatokat látja el, mint építtető, továbbá az engedélyes és kiviteli tervek elkészítéséért, a tervellenőrzésért, a beruházással összefüggő költségszakértői feladatokért, a műszaki ellenőrzéséért, valamint az ezen tevékenységekkel összefüggő közbeszerzési feladatokért felelős.

|  |  |  |
| --- | --- | --- |
| Tag neve | Elszámolható költség | Támogatási összeg |
| Építési és Közlekedési Minisztérium | 3 469 713 607,- Ft | 3 469 713 607,- Ft |

* A Hortobágyi Nemzeti Park Igazgatósága a megvalósuló beruházáshoz kapcsolódó kiállítás-szolgáltatási feladatokban, a kiállításhoz szükséges eszközök és immateriális javak beszerzésben vesz részt. A támogatási összeg csökken, mert az állami építési beruházáshoz közvetlenül kapcsolódó támogatás átkerül az Építési és Közlekedési Minisztériumhoz.

|  |  |  |
| --- | --- | --- |
| Tag neve | Elszámolható költség | Támogatási összeg |
| Hortobágyi Nemzeti Park Igazgatóság | 413 445 276,- Ft | 413 445 276,- Ft |

A konzorciumi tagság bővítéséhez a Támogató hozzájárulása szükséges, amely a szerződéskötés folyamatában történik.

Kérem a közgyűlést, hogy a határozati javaslat elfogadásával, a projekt konzorciumi tagságának bővítését a fent ismertetettek alapján jóváhagyni szíveskedjen.

**HATÁROZATI JAVASLAT**

Hajdú-Bihar Vármegye Önkormányzata Közgyűlése a területfejlesztésről szóló 2023. évi CII. törvény 2. § a)-b) és f) pontjai, 3. § (1) bekezdés b) pontja, 4. §-a 10. § (2) bekezdés b*)*-c)pontjai alapján, figyelemmel az állami építési beruházások rendjéről szóló 2023. évi LXIX. törvény 14. § (1) bekezdésére és 16. § (5)-(6) bekezdéseire, továbbá a 34/2024. (VII. 1.) határozatára

1./ tudomásul veszi az Építési és Közlekedési Minisztériumnak az „Aktív turizmus fejlesztése Hajdú-Bihar Vármegyében” című, TOP\_PLUSZ-6.1.4-23-HB2-2024-00001 azonosítószámú projekt megvalósítására létrejött konzorciumba új tagként és mint a projektben megvalósuló állami építési beruházás építtetőjeként történő belépését, azt jóváhagyja.

2./ Felhatalmazza a közgyűlés elnökét, hogy az 1./ pont szerinti projekt konzorciumi tagságának bővülésével szükségképpen felmerülő, a projekt költségvetését és szakmai tevékenységeit érintő egyeztetéseket az egyes projektpartnereket megillető támogatási összeg és az általuk vállalt tevékenységek meghatározása érdekében az Irányító Hatósággal, a Közreműködő Szervezettel, valamint az újonnan bevonni kívánt konzorciumi partnerrel folytassa le.

3./ A 2./ pont szerinti egyeztetések lezárásával felhatalmazza elnökét a projekt megvalósítására vonatkozó támogatási szerződés, konzorciumi együttműködési megállapodás és a kapcsolódó egyéb jognyilatkozatok, dokumentumok aláírására.

**Végrehajtásért felelős:** Pajna Zoltán, a vármegyei közgyűlés elnöke

**Határidő**: a szerződéskötési folyamat előrehaladásának megfelelően

**A határozati javaslat elfogadása minősített többséget igényel.**

Debrecen, 2025. február 14.

|  |
| --- |
| **Pajna Zoltán** |
| **elnök** |

Az előterjesztés a törvényességi követelményeknek megfelel:

|  |
| --- |
| Dr. Dobi Csaba |
| jegyző |